ຂໍ້ຕົກລົງ
ວ່າດ້ວຍການຈັດຕັ້ງ ແລະ ການເຄື່ອນໄຫວຂອງ ກົມນະໂຍບາຍການຄ້າຕ່າງປະເທດ
- ອີງຕາມ ດຳລັດຂອງນາຍົກລັດຖະມົນຕີ ວ່າດ້ວຍການຈັດຕັ້ງ ແລະ ການເຄື່ອນໄຫວ ຂອງກະຊວງອຸດສາ ຫະກຳ ແລະ ການຄ້າ, ສະບັບເລກທີ 522/ນຍ, ລົງວັນທີ 23 ທັນວາ 2011.
- ອີງຕາມ ການສະເໜີຂອງກົມນະໂຍບາຍການຄ້າຕ່າງປະເທດ ແລະ ການຄົ້ນຄວ້າເຫັນດີຂອງກົມຈັດຕັ້ງ ແລະ ພະນັກງານ, ກະຊວງອຸດສາຫະກຳ ແລະ ການຄ້າ.
ລັດຖະມົນຕີວ່າການກະຊວງອຸດສາຫະກຳ ແລະ ການຄ້າ ອອກຂໍ້ຕົກລົງ:
ໝວດທີ 1
ຫຼັກການທົ່ວໄປ
ມາດຕາ 1. ຈຸດປະສົງ
ຂໍ້ຕົກລົງສະບັບນີ້ ວາງອອກເພື່ອກຳນົດ ທີ່ຕັ້ງ, ພາລະບົດບາດ, ໜ້າທີ່, ສິດ, ໂຄງປະກອບການຈັດຕັ້ງ ແລະ ແບບແຜນວິທີເຮັດວຽກ ເພື່ອເປັນບ່ອນອີງດ້ານກົດໝາຍ ໃຫ້ແກ່ການຈັດຕັ້ງ ແລະ ການເຄື່ອນໄຫວຂອງກົມນະໂຍບາຍການຄ້າຕ່າງປະເທດ ແນໃສ່ປະຕິບັດນະໂຍບາຍຂອງພັກ ແລະ ລັດ ກ່ຽວກັບວຽກງານນະໂຍບາຍການຄ້າຕ່າງປະເທດ ໃນຂົງເຂດອຸດສາຫະກຳ ແລະ ການຄ້າ ໃຫ້ມີປະສິດທິຜົນ ປະກອບສ່ວນເຂົ້າໃນການພັດ ທະນາຂະແໜງອຸດສາຫະກຳ ແລະ ການຄ້າ.
ມາດຕາ 2. ທີ່ຕັ້ງ
ກົມນະໂຍບາຍການຄ້າຕ່າງປະເທດ ຂຽນຫຍໍ້ວ່າ “ນຄຕ” ແມ່ນພາກສ່ວນໜຶ່ງໃນໂຄງປະກອບກົງຈັກການຈັດຕັ້ງຂອງກະຊວງອຸດສາຫະກຳ ແລະ ການຄ້າ, ຂຽນເປັນພາສາສາກົນວ່າ “Foreign Trade Policy Department” ຂຽນຫຍໍ້ ເປັນພາສາສາກົນ ວ່າ “FTPD”.
ມາດຕາ 3. ພາລະບົດບາດ
ກົມນະໂຍບາຍການຄ້າຕ່າງປະເທດ ມີພາລະບົດບາດເປັນເສນາທິການ ໃຫ້ແກ່ລັດຖະມົນຕີວ່າການກະຊວງອຸດ ສາຫະກຳ ແລະ ການຄ້າ ໃນວຽກງານນະໂຍບາຍການຄ້າຕ່າງປະເທດ, ການເຈລະຈາການຄ້າ ໃນຂອບຕ່າງໆ ແລະ ການພົວພັນຮ່ວມມືເສດຖະກິດການຄ້າກັບຕ່າງປະເທດ.
ໝວດທີ 2
ໜ້າທີ່ ແລະ ຂອບເຂດສິດ
ມາດຕາ 4. ໜ້າທີ່ ແລະ ຂອບເຂດສິດ
ກົມນະໂຍບາຍການຄ້າຕ່າງປະເທດ ມີໜ້າທີ່ ແລະ ສິດ ດັ່ງນີ້:
- ຄົ້ນຄວ້າ ຜັນຂະຫຍາຍແນວທາງນະໂຍບາຍຂອງພັກ, ລະບຽບກົດໝາຍຂອງລັດ, ແຜນຍຸດທະສາດຂອງກະຊວງ ກຽ່ວກັບວຽກງານອຸດສາຫະກຳ ແລະ ການຄ້າ ເພື່ອສ້າງເປັນນະໂຍບາຍ ແລະ ຍຸດທະສາດການຄ້າຕ່າງປະເທດ, ແຜນຍຸດທະສາດເຈລະຈາການຄ້າ ແລະ ແຜນແມ່ບົດກ່ຽວກັບການເຊື່ອມໂຍງເສດຖະກິດກັບຕ່າງປະເທດ;
- ຄົ້ນຄວ້າ, ນຳສະເໜີນະໂຍບາຍ ແລະ ຈຸດຢືນຂອງ ສປປ ລາວ ໃນການເຈລະຈາການຄ້າໃນຂອບຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ຄົ້ນຄວ້າ ຜົນກະທົບຂອງການພົວພັນການຄ້າ ໃນຂອບ ຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ ຕໍ່ເສດຖະກິດ, ສັງຄົມ ແລະ ສິ່ງແວດລ້ອມຂອງ ສປປ ລາວ, ລວມທັງນຳສະເໜີນະໂຍບາຍ ແລະ ມາດຕະການກ່ຽວກັບການປັບຕົວ ແລະ ໃຫ້ຄວາມຊ່ວຍເຫຼືອແກ່ພາກທຸລະກິດ ແລະ ປະຊາຊົນ ທີ່ໄດ້ຮັບຜົນກະທົບ;
- ເປັນໃຈກາງການຄົ້ນຄວ້າ ແລະ ນຳສະເໜີມາດຕະການປົກປ້ອງການຄ້າທີ່ເປັນທຳ, ລວມທັງເຮັດບົດບາດເປັນຫລັກໃນການເຈລະຈາ, ຕິດຕາມ ແລະ ຊຸກຍູ້ການປະຕິບັດມາດຕະການດັ່ງກ່າວ ໃນຂອບ ຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ ໂດຍປະສານສົມທົບກັບພາກສ່ວນກ່ຽວຂ້ອງ;
- ເປັນໃຈກາງປະສານສົມທົບກັບພາກສ່ວນກ່ຽວຂ້ອງໃນການເຈລະຈາການຄ້າ ໃນຂອບ ຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ ລວມທັງກອງປະຊຸມ ໃນຂອບການຮ່ວມມືເສດຖະກິດການຄ້າສອງຝ່າຍ ລະຫວ່າງ ສປປ ລາວ ກັບ ປະເທດອື່ນໆ ທີ່ກຽ່ວຂ້ອງ;
- ສະຫຼຸບລາຍງານ ແລະ ເຜີຍແຜ່ຜົນການເຈລະຈາການຄ້າ ໃນຂອບຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ຕິດຕາມ ແລະ ຊຸກຍູ້ການປະຕິບັດພັນທະຂອງ ສປປ ລາວ ແລະ ປະເທດຄູ່ຄ້າ ພາຍໃຕ້ສັນຍາທຸກສະບັບທີ່ສປປ ລາວໄດ້ເປັນພາຄີ, ລວມທັງການສ້າງຄວາມຮູ້ຄວາມເຂົ້າໃຈ ຫຼື ການສະໜອງຂໍ້ມູນກ່ຽວກັບພັນທະດັ່ງກ່າວ ໃຫ້ແກ່ພາກສ່ວນກ່ຽວຂ້ອງ;
- ເປັນໃຈກາງປະສານງານກັບທີ່ປຶກສາເສດຖະກິດການຄ້າ ປະຈຳອົງການການຄ້າໂລກ ກ່ຽວກັບວຽກງານ ໃນຂອບອົງການການຄ້າໂລກ ແລະ ວຽກງານຕ່າງໆທີ່ກ່ຽວຂ້ອງກັບສະມາຊິກອົງການດັ່ງກ່າວ;
- ເປັນໃຈກາງໃນການປະຕິບັດວຽກງານ ອົງການການຄ້າໂລກ, ລັດຖະມົນຕີເສດຖະກິດອາຊຽນ, ຄູ່ຮ່ວມເຈລະຈາອາຊຽນ ແລະ ວຽກງານໃນຂອບສັນຍາການຄ້າອາຊີ-ປາຊີຟິກ (APTA) ແລະ ສັນຍາການຄ້າອື່ນໆທີ່ ສປປ ລາວ ໄດ້ເປັນພາຄີ;
10. ປົກປ້ອງຜົນປະໂຫຍດທາງດ້ານການຄ້າຂອງ ສປປ ລາວ ໃນການແກ້ໄຂຂໍ້ຂັດແຍ່ງດ້ານເສດຖະກິດການຄ້າ ໃນຂອບຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ ໂດຍປະສານສົມທົບກັບພາກສ່ວນກ່ຽວຂ້ອງ;
- ແຈ້ງໃຫ້ກອງເລຂາອົງການການຄ້າໂລກ, ກອງເລຂາອາຊຽນ, ກອງເລຂາສັນຍາການຄ້າອາຊີ-ປາຊີຟິກ ຫຼື ຄູ່ຮ່ວມເຈລະຈາ ກ່ຽວກັບການດັດແກ້ ຫຼື ອອກລະບຽບກົດໝາຍ ທີ່ມີຜົນກະທົບຕໍ່ການຄ້າ ແລະ ການລົງທຶນ ຂອງ ສປປ ລາວ;
12. ສົ່ງເສີມພາກທຸລະກິດ ແລະ ປະຊາຊົນ ໃຫ້ມີສ່ວນຮ່ວມເຂົ້າໃນການເຈລະຈາການຄ້າ ໂດຍຜ່ານການຮັບຟັງຄຳຄິດເຫັນ ແລະ ຂໍ້ສະເໜີຂອງພາກສ່ວນດັ່ງກ່າວ;
13. ສົ່ງເສີມຄວາມກ້າວໜ້າໃຫ້ແກ່ບຸກຄະລາກອນຂອງກົມ ບົນພື້ນຖານຄວາມຮູ້ ແລະ ຄວາມສາມາດ ຢ່າງມີຄວາມຍຸຕິທຳ ແລະ ສະເໝີພາບ ແລະ ເອົາໃຈໃສ່ພັດທະນາຄວາມຮູ້ ແລະ ຄວາມສາມາດທີ່ຈຳເປັນໃຫ້ແກ່ພະນັກງານ ເພື່ອສາມາດເຮັດວຽກ ຢ່າງມີປະສິດທິຜົນ;
14. ຄຸ້ມຄອງ ແລະ ນຳໃຊ້ລັດຖະກອນພາຍໃນກົມ, ຄົ້ນຄວ້າ ແລະ ຈັດວາງຊັບຊ້ອນພະນັກງານຂັ້ນວິຊາການ ໃນຕຳແໜ່ງງານ ແລະ ໜ່ວຍງານຕ່າງໆ, ສະເໜີໃຫ້ຂັ້ນເທິງພິຈາລະນາແຕ່ງຕັ້ງຊັບຊ້ອນ ຂັ້ນຮອງຫົວໜ້າພະແນກຂຶ້ນໄປ ຕາມມາດຖານ ແລະ ຄວາມຮູ້ຄວາມສາມາດຂອງລັດຖະກອນ;
15. ພັດທະນາສູນຂໍ້ມູນຂ່າວສານ ກ່ຽວກັບນະໂຍບາຍການຄ້າຕ່າງປະເທດ;
16. ສະເໜີປັບປຸງໂຄງປະກອບການຈັດຕັ້ງບຸກຄະລາກອນ ແລະ ພາລະບົດບາດຂອງກົມ;
17. ມີສິດເຊັນເອກະສານຕ່າງໆ ໃນຂອບເຂດສິດຂອງກົມ;
18. ປະຕິບັດສິດ ແລະ ໜ້າທີ່ອື່ນໆ ຕາມການມອບໝາຍຂອງລັດຖະມົນຕີວ່າການ ກະຊວງອຸດສາຫະກຳ ແລະ ການຄ້າ ຫຼື ລັດຖະບານ.
ໝວດທີ 3
ໂຄງປະກອບການຈັດຕັ້ງ
ມາດຕາ 5. ໂຄງປະກອບ ແລະ ຄວາມຮັບຜິດຊອບຂອງບຸກຄະລາກອນ
ໂຄງປະກອບບຸກຄະລາກອນຂອງ ກົມນະໂຍບາຍການຄ້າຕ່າງປະເທດ ປະກອບດ້ວຍ ຫົວໜ້າກົມ, ຮອງຫົວໜ້າກົມ, ຫົວໜ້າພະແນກ, ຮອງຫົວໜ້າພະແນກ ແລະ ພະນັກງານວິຊາການ ຕາມການກຳນົດຕຳແໜ່ງງານຂອງກົມ.
ຄວາມຮັບຜິດຊອບຂອງບຸກຄະລາກອນດັ່ງກ່າວ ມີດັ່ງນີ້:
- ຫົວໜ້າກົມ ເປັນຜູ້ຮັບຜິດຊອບທັງໝົດໂດຍກົງ ຕໍ່ທຸກຜົນສຳເລັດ ແລະ ຂໍ້ຂາດຕົກບົກຜ່ອງ ໃນການປະຕິບັດພາລະບົດບາດ, ໜ້າທີ່ ແລະ ຂອບເຂດສິດ ທີ່ໄດ້ລະບຸໄວ້ໃນມາດຕາ 3 ແລະ 4 ຂອງຂໍ້ຕົກລົງສະບັບນີ້;
- ຮອງຫົວໜ້າກົມ ເປັນຜູ້ຊ່ວຍວຽກຫົວໜ້າກົມ ແລະ ຮັບຜິດຊອບຕໍ່ຜົນສຳເລັດ ແລະ ຂໍ້ບົກຜ່ອງ ໃນການປະຕິ ບັດວຽກງານໃດໜຶ່ງ ຕາມການມອບໝາຍຂອງຫົວໜ້າກົມ;
- ຫົວໜ້າພະແນກ, ຮອງຫົວໜ້າພະແນກ ແລະ ພະນັກງານວິຊາການ ຮັບຜິດຊອບຕໍ່ຜົນສຳເລັດ ແລະ ຂໍ້ບົກຜ່ອງ ໃນວຽກງານທີ່ຖືກມອບໝາຍ ຕາມຕຳແໜ່ງງານຂອງຕົນ;
- ການມອບໝາຍໃຫ້ປະຈຳການແທນ ຕ້ອງເຮັດເປັນລາຍລັກອັກສອນ, ເວັ້ນເສຍແຕ່ການມອບໝາຍໃນໄລຍະສັ້ນ ຫຼື ໃນກໍລະນີຈຳເປັນເລັ່ງດ່ວນ.
ມາດຕາ 6. ໂຄງປະກອບການຈັດຕັ້ງ
ໂຄງປະກອບການຈັດຕັ້ງຂອງ ກົມນະໂຍບາຍການຄ້າຕ່າງປະເທດ ປະກອບມີ 6 ພະແນກ ຄື:
- ພະແນກ ບໍລິຫານ ແລະ ການຮ່ວມມື
2. ພະແນກ ການຄ້າຫຼາຍຝ່າຍ
3. ພະແນກ ການຄ້າສອງຝ່າຍ
4. ພະແນກ ເສດຖະກິດອາຊຽນ
5. ພະແນກ ການຄ້າດ້ານສິນຄ້າ
6. ພະແນກ ການຄ້າດ້ານບໍລິການ
ມາດຕາ 7. ໜ້າທີ່ ແລະ ສິດຂອງບັນດາພະແນກ
ກ. ພະແນກ ບໍລິຫານ ແລະ ການຮ່ວມມື
- ຮັບຜິດຊອບກ່ຽວກັບວຽກງານອຳນວຍຄວາມສະດວກ ແລະ ເລຂານຸການຂອງກົມ, ລວມທັງການບັນທຶກເກັບກຳເອກະສານຂາເຂົ້າ-ຂາອອກ, ການຊ່ວຍວຽກຄະນະກົມຕິດຕາມ, ຊຸກຍູ້ ແລະ ເກັບກຳຜົນຂອງການປະຕິບັດວຽກງານ ຂອງພາກສ່ວນຕ່າງໆ ໃນໂຄງປະກອບການຈັດຕັ້ງຂອງກົມ;
- ຈັດລະບົບການເຮັດວຽກ ແລະ ບໍລິຫານບຸກຄະລາກອນຂອງກົມ;
- ຄຸ້ມຄອງຝຶກອົບຮົມ ແລະ ພັດທະນາບຸກຄະລາກອນ ໂດຍປະສານສົມທົບກັບພະແນກກ່ຽວຂ້ອງ;
- ຮັບຜິດຊອບວຽກງານພິທີການ ແລະ ປະຊາສຳພັນຂອງກົມ;
- ສ້າງ, ຕິດຕາມ ແລະ ສະຫຼຸບການປະຕິບັດແຜນດຳເນີນງານຂອງກົມ, ລວມທັງສະຫຼຸບການເຄື່ອນໄຫວວຽກງານຂອງກົມ ປະຈຳ ອາທິດ, ເດືອນ, ງວດ ແລະ ປີ;
- ຄົ້ນຄວ້າ ແລະ ສ້າງແຜນງົບປະມານຂອງກົມ, ລວມທັງຄຸ້ມຄອງການນຳໃຊ້ ແລະ ສະຫຼຸບການປະຕິບັດ;
- ເປັນໃຈກາງໃນການຄຸ້ມຄອງການປະຕິບັດໂຄງການຊ່ວຍເຫຼືອຂອງກົມ;
- ຮັບຜິດຊອບການຈັດຊື້ ແລະ ຈັດຈ້າງຂອງກົມ;
- ຄົ້ນຄວ້າແລະສັງລວມຄຳເຫັນຈາກບັນດາພະແນກພາຍໃນກົມຕໍ່ເອກະສານຕ່າງໆທີ່ຕິດພັນກັບວຽກງານຂອງກົມ;
10. ສັງລວມ ແລະ ສະໜອງຂໍ້ມູນ, ສະຖິຕິ ທີ່ພົວພັນກັບວຽກງານຂອງພະແນກ ແລະ ຂອງກົມ;
- ຄຸ້ມຄອງຊັບສົມບັດສ່ວນລວມທັງໝົດຂອງກົມ (ເຄື່ອງໃຊ້ຫ້ອງການ, ພາຫະນະ ແລະ ອື່ນໆ);
12. ພັດທະນາສູນຂໍ້ມູນຂ່າວສານຂອງກົມ ໂດຍປະສານສົມທົບກັບພະແນກກ່ຽວຂ້ອງ;
13. ປະຕິບັດໜ້າທີ່ ແລະ ສິດອື່ນໆ ຕາມການມອບໝາຍຂອງຫົວໜ້າກົມ.
ຂ. ພະແນກ ການຄ້າຫຼາຍຝ່າຍ
- ຄົ້ນຄວ້າແລະນຳສະເໜີນະໂຍບາຍການຄ້າຫຼາຍຝ່າຍ ໂດຍປຶກສາຫາລືກັບບັນດາພາກສ່ວນກ່ຽວຂ້ອງ, ລວມທັງ ການເຜີຍແຜ່ ແລະ ຕິດຕາມການຈັດຕັ້ງປະຕິບັດນະໂຍບາຍດັ່ງກ່າວ;
- ເປັນໃຈກາງໃນການເຈລະຈາການຄ້າຫຼາຍຝ່າຍ ກ່ຽວກັບປະເດັນຕ່າງໆ, ລວມທັງການອຳນວຍຄວາມສະດວກທາງດ້ານການຄ້າ, ສິດຕໍ່ຊັບສິນທາງປັນຍາທີ່ຕິດພັນກັບການຄ້າ, ມາດຕະການແກ້ໄຂດ້ານການຄ້າ (Trade remedies) ແລະ ມາດຕະການທີ່ບໍ່ແມ່ນພາສີ (non-tariff measures);
- ປົກປ້ອງຜົນປະໂຫຍດທາງດ້ານການຄ້າຂອງ ສປປ ລາວ ໃນຂອບຫຼາຍຝ່າຍ ໂດຍຜ່ານກົນໄກແກ້ໄຂຂໍ້ຂັດແຍ່ງດ້ານການຄ້າ (Dispute settlement mechanism);
- ເປັນໃຈກາງໃນການຄົ້ນຄວ້າແລະນາໍສະເໜີມາດຕະການປົກປ້ອງການຄ້າທີ່ເປັນທາໍໃນຂອບການຄ້າຫລາຍຝ່າຍ, ລວມທັງການຕິດຕາມ ແລະ ຊຸກຍູ້ການປະຕິບັດມາດຕະການ ດັ່ງກ່າວໃຫ້ມີປະສິດທິຜົນ ໂດຍປະສານສົມທົບກັບພາກສ່ວນກ່ຽວຂ້ອງ;
- ແຈ້ງໃຫ້ກອງເລຂາອົງການການຄ້າໂລກ ຊາບກ່ຽວກັບການດັດແກ້ ຫຼື ອອກລະບຽບກົດໝາຍ, ນະໂຍບາຍ ແລະ ມາດຕະການ ທີ່ມີຜົນກະທົບຕໍ່ການຄ້າ ແລະ ການລົງທຶນ;
- ຕິດຕາມການປະຕິບັດລະບຽບກົດໝາຍ ແລະ ນະໂຍບາຍການຄ້າ ໃຫ້ສອດຄ່ອງກັບພັນທະຕໍ່ອົງການການຄ້າໂລກຂອງ ສປປ ລາວ;
- ເປັນຈຸດປະສານງານກັບຜູ້ຕາງໜ້າຖາວອນປະຈຳເຈນີວາ ກ່ຽວກັບວຽກງານການຄ້າຫຼາຍຝ່າຍ;
- ປະສານ ແລະ ພົວພັນກັບກອງເລຂາອົງການການຄ້າໂລກ ກໍຄືກັບບັນດາສະມາຊິກອົງການການຄ້າໂລກ ໃນວຽກງານຕ່າງໆທີ່ກ່ຽວຂ້ອງໃນຂອບການຄ້າຫຼາຍຝ່າຍ;
- ປະສານສົມທົບກັບບັນດາພະແນກພາຍໃນກົມ ເພື່ອເຜີຍແຜ່ ແລະ ຊຸກຍູ້ການປະຕິບັດພັນທະຂອງ ສປປ ລາວ ໃນຂອບການຄ້າຫຼາຍຝ່າຍ ແລະ ໃນຂອບອື່ນໆ;
10. ດໍາເນີນຂັ້ນຕອນສະເໜີການໃຫ້ສັດຕະຍາບັນ ແກ່ສັນຍາການຄ້າໃນຂອບການຄ້າຫຼາຍຝ່າຍ ທີ່ລັດຖະບານແຫ່ງ ສປປ ລາວ ໄດ້ລົງນາມ;
- ເປັນເສນາທິການໃຫ້ແກ່ກົມ ກ່ຽວກັບວຽກງານເຊື່ອມໂຍງເສດຖະກິດກັບສາກົນໃນຂອບການຄ້າຫຼາຍຝ່າຍ;
12. ເປັນໃຈກາງປະສານງານ ກັບ ກອງເລຂາອົງການການຄ້າໂລກ ໃນການກໍ່ສ້າງພະນັກງານວິຊາການ;
13. ສັງລວມ ແລະ ສະໜອງຂໍ້ມູນ, ສະຖິຕິ ທີ່ພົວພັນກັບວຽກງານ ໃນຂອບການຄ້າຫຼາຍຝ່າຍ;
14. ປະຕິບັດໜ້າທີ່ ແລະ ສິດອື່ນໆ ຕາມການມອບໝາຍຂອງຫົວໜ້າກົມ.
ຄ. ພະແນກ ການຄ້າສອງຝ່າຍ
- ຄົ້ນຄວ້າ ແລະ ນຳສະເໜີນະໂຍບາຍ ແລະ ແຜນການຮ່ວມມືເສດຖະກິດການຄ້າ ລະຫວ່າງ ລັດຖະບານລາວ ກັບ ລັດຖະບານປະເທດອື່ນໆ, ລວມທັງການຕິດຕາມ, ເຜີຍແຜ່ແລະປະຕິບັດ ໂດຍປະສານສົມທົບ ກັບ ບັນດາພາກສ່ວນກ່ຽວຂ້ອງ;
- ເຂົ້າຮ່ວມກອງປະຊຸມເຈລະຈາ ກ່ຽວກັບການຮ່ວມມືເສດຖະກິດການຄ້າ ລະຫວ່າງ ລັດຖະບານລາວ ກັບລັດຖະບານປະເທດອື່ນໆ;
- ຮັບຜິດຊອບຕໍ່ການຮ່ວມມືເສດຖະກິດການຄ້າໃນຂອບອະນຸພາກພື້ນ ລວມທັງ ACMECS, CLV, CLV+J, CLMV, ສັນຍາການຄ້າອາຊີ-ປາຊີຟິກ (Asia Pacific Trade Agreement - APTA) ແລະ ສັນຍາການຄ້າໃນຂອບສອງຝ່າຍ;
- ເປັນຈຸດປະສານງານໃຫ້ແກ່ວຽກງານຮ່ວມມືເສດຖະກິດການຄ້າ ລະຫວ່າງ ລັດຖະບານລາວ ກັບ ລັດຖະບານປະເທດອື່ນໆ ໃນຂອບຄະນະກຳມະການຮ່ວມມື (JC), ຍົກເວັ້ນວຽກງານຮ່ວມມືເສດຖະກິດການຄ້າພາຍໃຕ້ໂຄງການຊ່ວຍເຫລືອທາງການເພື່ອການພັດທະນາ ທີ່ສະໜອງໂດຍອົງການຈັດຕັ້ງສາກົນ ຫຼື ຄູ່ຮ່ວມພັດທະນາຫລາຍຝ່າຍ ແລະ ວຽກງານຮ່ວມມືທາງດ້ານວິຊາການໃນຂອບການຄ້າຫຼາຍຝ່າຍ ແລະ ອາຊຽນ;
- ດຳເນີນຂັ້ນຕອນສະເໜີການໃຫ້ສັດຕະຍາບັນ ແກ່ສັນຍາການຄ້າ ໃນຂອບການຮ່ວມມືເສດຖະກິດການຄ້າ ລະຫວ່າງ ລັດຖະບານລາວ ກັບ ລັດຖະບານປະເທດອື່ນໆ;
- ເປັນໃຈກາງໃນການປະສານງານເພື່ອປະຕິບັດວຽກງານຕ່າງໆ ໃນຂອບຄະນະກຳມະການຮ່ວມມື (JC) ແລະ ອື່ນໆ ໃນຂອບການຄ້າສອງຝ່າຍ ແລະ ອະນຸພາກພື້ນ;
- ສັງລວມແລະສະໜອງຂໍ້ມູນ, ສະຖິຕິທີ່ພົວພັນກັບວຽກຮ່ວມມືເສດຖະກິດການຄ້າ ລະຫວ່າງ ລັດຖະບານລາວ ກັບ ລັດຖະບານປະເທດອື່ນໆ;
- ເປັນໃຈກາງໃນການຄົ້ນຄວ້າສິດພິເສດທາງດ້ານການຄ້າ (GSP) ທີ່ປະເທດອື່ນໆ ໃຫ້ແກ່ ສປປ ລາວ ລວມທັງຕິດຕາມການຈັດຕັ້ງປະຕິບັດ;
- ປະຕິບັດໜ້າທີ່ ແລະ ສິດອື່ນໆ ຕາມການມອບໝາຍຂອງຫົວໜ້າກົມ.
ງ. ພະແນກ ເສດຖະກິດອາຊຽນ
- ຄົ້ນຄວ້າ ແລະ ນຳສະເໜີນະໂຍບາຍ ແລະ ແຜນການຮ່ວມມືເສດຖະກິດການຄ້າກັບອາຊຽນ ແລະ ຄູ່ເຈລະຈາຂອງອາຊຽນ, ລວມທັງ ຍຸດທະສາດ-ຍຸດທະວິທີ ໃນການເຈລະຈາ ໂດຍປະສານສົມທົບກັບບັນດາພາກສ່ວນກ່ຽວຂ້ອງ ແລະ ຮັບຟັງຄຳຄິດເຫັນຂອງພາກທຸລະກິດ ແລະ ປະຊາຊົນ;
- ເປັນໃຈກາງປະສານສົມທົບກັບພາກສ່ວນກ່ຽວຂ້ອງໃນການເຈລະຈາ ໃນຂອບການຮ່ວມມືເສດຖະກິດອາຊຽນ ແລະ ອາຊຽນ ກັບ ປະເທດຄູ່ເຈລະຈາ ກ່ຽວກັບ ປະເດັນຕ່າງໆ, ລວມທັງມາດຕະການກ່ຽວກັບອັດຕາພາສີ ແລະ ມາດຕະການທີ່ບໍ່ແມ່ນອັດຕາພາສີ (Tariff and non-tariff measures);
- ຕິດຕາມ ແລະ ສະຫຼຸບລາຍງານການປະຕິບັດພັນທະຂອງ ສປປ ລາວ, ປະເທດສະມາຊິກອາຊຽນ ແລະ ຄູ່ຮ່ວມເຈລະຈາອື່ນໆ ພາຍໃຕ້ສັນຍາທີ່ໄດ້ລົງນາມ;
- ແຈ້ງໃຫ້ກອງເລຂາອາຊຽນ ຫຼື ຈຸດປະສານງານຂອງຄູ່ຮ່ວມເຈລະຈາອື່ນຊາບ ກ່ຽວກັບການດັດແກ້ ຫຼື ອອກລະບຽບກົດໝາຍ, ນະໂຍບາຍ ແລະ ມາດຕະການ ທີ່ມີຜົນກະທົບຕໍ່ການຄ້າ ແລະ ການລົງທຶນ;
- ປະສານ ແລະ ພົວພັນກັບກອງເລຂາອາຊຽນ ກໍ່ຄືກັບບັນດາປະເທດສະມາຊິກອາຊຽນໃນວຽກງານຕ່າງໆທີ່ກ່ຽວ ຂ້ອງໃນຂອບການຮ່ວມມືເສດຖະກິດອາຊຽນ;
- ປະສານສົມທົບກັບບັນດາພະແນກພາຍໃນກົມ ເພື່ອເຜີຍແຜ່, ຕິດຕາມ ແລະ ຊຸກຍູ້ ການປະຕິບັດສັນຍາ ໃນຂອບການຮ່ວມມືເສດຖະກິດອາຊຽນ ແລະ ອາຊຽນ ກັບ ປະເທດຄູ່ເຈລະຈາ;
- ດຳເນີນຂັ້ນຕອນການໃຫ້ສັດຕະຍາບັນແກ່ສັນຍາການຄ້າ ໃນຂອບການຮ່ວມມືເສດຖະກິດອາຊຽນທີ່ລັດຖະ ບານລາວໄດ້ລົງນາມ;
- ເປັນຈຸດປະສານງານໃຫ້ແກ່ ເຈົ້າໜ້າທີ່ອາວຸໂສເສດຖະກິດອາຊຽນ (SEOM), ລັດຖະມົນຕີເສດຖະກິດອາຊຽນ (AEM), ກອງປະຊຸມສຸດຍອດຜູ້ນຳອາຊຽນ (ASEAN Summit) ແລະ ຄູ່ຮ່ວມເຈລະຈາອາຊຽນ (ASEAN Dialogue Partners), ກອງປະຊຸມສຸດຍອດອາຊີ-ເອີລົບ (ASEM) ແລະ ອື່ນໆທີ່ກ່ຽວຂ້ອງ;
- ເປັນຈຸດປະສານງານຂອງໜ່ວຍງານເຂດການຄ້າເສລີອາຊຽນແຫ່ງຊາດ (AFTA);
10. ເປັນໃຈກາງໃນການປະສານງານ ກ່ຽວກັບວຽກງານຮ່ວມມື ແລະ ຊ່ວຍເຫຼືອທາງດ້ານວິຊາການ ໃນຂອບການຮ່ວມມືເສດຖະກິດກັບອາຊຽນ;
- ຕິດຕາມການຈັດຕັ້ງປະຕິບັດວຽກງານການຮ່ວມມືຂອງຂະແໜງເສດຖະກິດອື່ນໆໃນອາຊຽນ ເພື່ອລາຍງານໃຫ້ຂັ້ນເທິງຢ່າງທັນການ;
12. ປົກປ້ອງຜົນປະໂຫຍດທາງດ້ານການຄ້າຂອງ ສປປ ລາວ ໃນຂອບຂອງສັນຍາການຄ້າເສລີ ໂດຍຜ່ານກົນໄກແກ້ໄຂຂໍ້ຂັດແຍ່ງດ້ານການຄ້າ (Dispute settlement mechanism);
13. ສັງລວມ ແລະ ສະໜອງຂໍ້ມູນ, ສະຖິຕິ ກ່ຽວກັບວຽກງານການພົວພັນຮ່ວມມືເສດຖະກິດອາຊຽນ;
14. ປະຕິບັດໜ້າທີ່ ແລະ ສິດອື່ນໆ ຕາມການມອບໝາຍຂອງຫົວໜ້າກົມ.
ຈ. ພະແນກ ການຄ້າດ້ານສິນຄ້າ
- ຄົ້ນຄວ້າ ແລະ ນຳສະເໜີຍຸດທະສາດ ແລະ ຈຸດຢືນຂອງ ສປປ ລາວ ໃນການເຈລະຈາການຄ້າດ້ານສິນຄ້າ ໃນຂອບ ການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ຄົ້ນຄວ້າ ແລະ ນຳສະເໜີີບັນຊີລາຍການສິນຄ້າກະສິກຳ ແລະ ອຸດສາຫະກຳ ທີ່ຈະນຳເອົາມາເປີດເສລີ ຂອງ ສປປ ລາວ ໃນຂອບ ການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ ໂດຍປະສານສົມທົບກັບພາກສ່ວນກ່ຽວຂ້ອງ;
- ເຂົ້າຮ່ວມກອງປະຊຸມເຈລະຈາ ກ່ຽວກັບການເປີດຕະຫຼາດສິນຄ້າກະສິກຳ ແລະ ອຸດສາຫະກຳ ໃນຂອບ ການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ຕິດຕາມ ແລະ ຊຸກຍູ້ການປະຕິບັດພັນທະຂອງ ສປປ ລາວ ກ່ຽວກັບການເປີດຕະຫລາດສິນຄ້າກະສິກຳ ແລະ ອຸດສາຫະກຳ ໃນຂອບ ການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ແຈ້ງໃຫ້ກອງເລຂາອົງການການຄ້າໂລກ, ກອງເລຂາອາຊຽນ, ກອງເລຂາສັນຍາການຄ້າອາຊີ-ປາຊີຟິກ ແລະ ຄູ່ຮ່ວມເຈລະຈາອື່ນໆທີ່ກ່ຽວຂ້ອງ ກ່ຽວກັບການດັດແກ້ ຫຼື ອອກລະບຽບກົດໝາຍທີ່ມີຜົນກະທົບຕໍ່ການຄ້າດ້ານສິນຄ້າ, ລວມທັງການແຈ້ງຂໍ້ມູນກ່ຽວກັບສຸຂານາໄມ ແລະ ສຸຂານາໄມພືດ (SPS) ແລະ ອຸປະສັກດ້ານເຕັກນິກຕໍ່ການຄ້າ (TBT);
- ສັງລວມ ແລະ ສະໜອງຂໍ້ມູນ, ສະຖິຕິ ທີ່ພົວພັນກັບວຽກງານຂອງພະແນກ;
- ປະຕິບັດໜ້າທີ່ ແລະ ສິດອື່ນໆ ຕາມການມອບໝາຍຂອງຫົວໜ້າກົມ.
ສ. ພະແນກ ການຄ້າດ້ານບໍລິການ
- ຄົ້ນຄວ້າ ແລະ ນຳສະເໜີຍຸດທະສາດ ແລະ ຈຸດຢືນຂອງ ສປປ ລາວ ໃນການເຈລະຈາການຄ້າດ້ານບໍລິການ ແລະ ການລົງທຶນ ໃນຂອບການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ຄົ້ນຄວ້າ ແລະ ສ້າງຕາຕະລາງຂໍ້ຜູກພັນດ້ານບໍລິການ ໃນຂອບການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ ໂດຍປະສານສົມທົບກັບພາກສ່ວນກ່ຽວຂ້ອງ;
- ເຂົ້າຮ່ວມກອງປະຊຸມເຈລະຈາການຄ້າດ້ານບໍລິການ, ການຄ້າທາງເອເລັກໂຕຣນິກ ແລະ ການລົງທຶນ ໃນຂອບການຄ້າຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ຕິດຕາມ ແລະ ຊຸກຍູ້ການປະຕິບັດພັນທະຂອງ ສປປ ລາວ ກ່ຽວກັບການຄ້າດ້ານບໍລິການ ແລະ ການລົງທຶນ ໃນຂອບຫຼາຍຝ່າຍ, ສອງຝ່າຍ, ພາກພື້ນ ແລະ ອະນຸພາກພື້ນ;
- ແຈ້ງໃຫ້ກອງເລຂາອົງການການຄ້າໂລກ, ກອງເລຂາອາຊຽນ, ກອງເລຂາສັນຍາການຄ້າອາຊີ-ປາຊີຟິກ ແລະ ຄູ່ເຈລະຈາອື່ນໆທີ່ກ່ຽວຂ້ອງ ກ່ຽວກັບການດັດແກ້ ຫຼື ອອກລະບຽບກົດໝາຍທີ່ມີຜົນກະທົບຕໍ່ການຄ້າດ້ານບໍລິການ ແລະ ການລົງທຶນ;
- ສັງລວມ ແລະ ສະໜອງຂໍ້ມູນ, ສະຖິຕິ ທີ່ພົວພັນກັບວຽກງານຂອງພະແນກ;
- ປະຕິບັດໜ້າທີ່ ແລະ ສິດອື່ນໆ ຕາມການມອບໝາຍຂອງຫົວໜ້າກົມ.
ໝວດທີ 4
ແບບແຜນວິທີເຮັດວຽກ
ມາດຕາ 8. ແບບແຜນວິທີເຮັດວຽກ
ທຸກການເຄື່ອນໄຫວວຽກງານຂອງ ກົມນະໂຍບາຍການຄ້າຕ່າງປະເທດ ຕ້ອງປະຕິບັດຕາມແບບແຜນວິທີເຮັດວຽກ ດັ່ງນີ້:
- ປະຕິບັດຫຼັກການເຮັດວຽກແບບລວມສູນປະຊາທິປະໄຕ, ນຳພາເປັນໝູ່ຄະນະ, ແບ່ງງານໃຫ້ບຸກຄົນຮັບຜິດ
ຊອບ, ເສີມຂະຫຍາຍຫົວຄິດປະດິດສ້າງຂອງພະນັກງານລັດຖະກອນ, ປະສານກັບການປະຕິບັດລະບອບຫົວໜ້າດຽວ ເມື່ອຈໍາເປັນ;
2. ເຮັດວຽກຢ່າງມີແຜນການ, ມີແຜນງານລະອຽດ, ມີການຈັດລຽງວຽກບູລິມະສິດ, ແກ້ໄຂວຽກງານຢ່າງມີຈຸດສຸມ ແລະ ມີເປົ້າໝາຍໃນແຕ່ລະໄລຍະ;
3. ເຄື່ອນໄຫວວຽກງານບົນພື້ນຖານການປະສານສົມທົບຢ່າງແໜ້ນແຟ້ນ, ມີຄວາມເປັນເອກະພາບພາຍໃນກົມ ແລະ ລະຫວ່າງກົມ ກັບບັນດາພາກສ່ວນທີ່ກ່ຽວຂ້ອງ, ຫັນລົງຮາກຖານຢ່າງເປັນປົກກະຕິ, ແນໃສ່ໝູນໃຊ້ທຸກກຳລັງແຮງສັງລວມ ເພື່ອເຮັດສຳເລັດໜ້າທີ່ ທີ່ໄດ້ຮັບມອບໝາຍ;
4. ທຸກວຽກງານຕ້ອງມີການສຳຫລວດກວດກາ, ສະຫລຸບຖອດຖອນບົດຮຽນ ຕີລາຄາຜົນໄດ້, ຜົນເສຍ ລວມທັງສາເຫດແຕ່ລະດ້ານ ຢ່າງຖືກຕ້ອງແທດເໝາະກັບສະພາບຄວາມເປັນຈິງ, ປະຕິບັດລະບອບລາຍງານ, ຂໍຄຳເຫັນ ແລະ ທິດຊີ້ນຳຈາກຂັ້ນເທິງ ຢ່າງເປັນປະຈຳ.
ໝວດທີ 5
ການຈັດຕັ້ງປະຕິບັດ
ມາດຕາ 9. ການຈັດຕັ້ງປະຕິບັດ
ມອບໃຫ້ ກົມນະໂຍບາຍການຄ້າຕ່າງປະເທດ ເປັນຜູ້ຈັດຕັ້ງປະຕິບັດຂໍ້ຕົກລົງສະບັບນີ້ ໃຫ້ມີປະສິດທິຜົນ.ຫ້ອງການ, ກົມ, ສະຖາບັນ ແລະ ບັນດາພາກສ່ວນທີ່ກ່ຽວຂ້ອງ ອ້ອມຂ້າງກະຊວງ ຈົ່ງຮັບຮູ້ ແລະ ໃຫ້ການຮ່ວມມືໃນການຈັດຕັ້ງປະຕິບັດຂໍ້ຕົກລົງສະບັບນີ້ ຢ່າງເຂັ້ມງວດ.
ມາດຕາ 10. ກາປະທັບ
ກົມນະໂຍບາຍການຄ້າຕ່າງປະເທດ ມີກາປະທັບຂອງຕົນເພື່ອນຳໃຊ້ໃນການເຄື່ອນໄຫວວຽກທາງລັດຖະການ.
ມາດຕາ 11. ຜົນສັກສິດ
ຂໍ້ຕົກລົງສະບັບນີ້ ມີຜົນສັກສິດນັບແຕ່ມື້ລົງລາຍເຊັນເປັນຕົ້ນໄປ ແລະ ປ່ຽນແທນຂໍ້ຕົກລົງສະບັບເລກທີ: 0776/ອຄ.ຈພງ, ລົງວັນທີ: 22 ເມສາ 2010, ວ່າດ້ວຍການຈັດຕັ້ງ ແລະ ການເຄື່ອນໄຫວຂອງ ກົມນະໂຍບາຍການຄ້າຕ່າງປະເທດ.
ລັດຖະມົນຕີວ່າການກະຊວງອຸດສາຫະກຳ ແລະ ການຄ້າ,
ນ. ເຂັມມະນີ ພົນເສນາ